क्लार्क मैक्सवेल ने तत्कालीन शोध कार्यों पर नजर डाली तथा अपना तार्किक चिंतन आरंभ किया। उन्होंने एम्पियर नियम को संशोधित कर ‘विस्थापन धारा’ की अवधारणा रखी। मैक्सवेल ने अपने तर्क के आधार पर यह निष्कर्ष निकाला कि ‘हर वह स्थान जहाँ दोलनीय या त्वरित आवेश उपस्थित होगा वह विद्युत तथा चुम्बकीय विक्षोभों की उत्पत्ति का केन्द्र बन जायेगा’ जिससे विद्युत-चुम्बकीय तरंगें संचरित होने लगेंगी। अपने इस कार्य का विश्लेषण करते हुए उन्होंने कहा कि प्रकाश तरंगें एक प्रकार की विद्युत-चुम्बकीय तरंगें ही हैं। इस तरह प्रकाश की विद्युत चुम्बकीय प्रकृति प्रकट हो गई। आगे चल कर इसने संचार क्षेत्र में तकनीकी क्रांति की नींव रखी।